Ramaphosa verdedig swart regters ná meningstukPres. Cyril Ramaphosa. (Foto: Jairus Mmutle/GCIS) Pres. Cyril Ramaphosa het Maandag gesê die oppergesag van die wet moet te alle koste beskerm word – ’n oënskynlike verwysing na minister Lindiwe Sisulu se nou omstrede meningstuk wat vroeër vandeesmaand op Independent Online gepubliseer is. Die minister het swart regters in dié meningstuk aangeval, en gesê die oppergesag van die reg dien nie Afrika-waardes en -belange nie. “Ons moet waak teen enige en alle pogings om ons swaar verworwe demokrasie skade aan te doen,” skryf die president nou in sy jongste nuusbrief. “Ons moet ons Grondwet, ons demokratiese staat en die verkiesingsproses beskerm teen enigiemand wat ons demokrasie wil verswak en die Suid-Afrikaanse mense hul swaar verworwe vryheid wil ontsê.” Ramaphosa het egter nie direk na die meningstuk verwys of tot dusver direk daarop kommentaar gelewer nie. Dit nadat Sisulu in haar meningstuk daarop gesinspeel het dat sommige lede van die regbank swart Suid-Afrikaners strenger beoordeel. “Op die hoë vlakke van ons regstelsel tref ons dié Afrikane aan wie se denke gekoloniseer is, wat tuis is met die wêreldbeskouing en ingesteldheid van diegene wat hul voorvaders onteien het.” “Hul uitsprake teen hul eie mense skep wantroue ten opsigte van hul oordeel, terwyl ander, veilig in hul agenda, agter geslote deure hande klap”. Die minister het Sondag in ’n opvolgmeningstuk selfs nog verder gegaan en gesê die Grondwet “dien veels te dikwels die minderheid, die magtiges en dié wat vriende in hoë plekke het” en is “nie heilige Skrif nie”. Waarnemende regter Raymond Zondo het intussen die meningstuk as ’n aanval op alle swart regters sowel as “ongegrond” en “ongevraagd” bestempel. “Dit is nie kritiek nie, dit is ’n belediging vir … al die Afrika-regters wat hierdie land met onderskeiding dien, met vasberadenheid om die Grondwet te handhaaf,” het Zondo verlede week tydens ’n aanlyn mediakonferensie gesê. “Dit is ŉ belediging vir die regters van die Konstitusionele Hof, regters van die hoogste hof van appèl, dié in die hoër howe en alle Afrika-regters. Die meningstuk is deurspek met beledigings, maar daar is geen stawing van menings met feite nie. Ek glo nie Sisulu het enige feite nie.” Die DA het op sy beurt ŉ beroep op Ramaphosa gedoen om Sisulu opdrag te gee om die meningstuk terug te trek en ŉ openbare verskoning uit te reik vir die ondermyning van die regbank en die belediging van die integriteit daarvan. Die party meen Sisulu het ŉ parlementêre gedragskode oortree.